‘D1’ประชุมเล็งเพิ่มธุรกิจลุยทำอสังหาฯ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — บอร์ดดราก้อนวัน ประชุมวันนี้ เล็งเพิ่มทุนรองรับธุรกิจเพิ่ม และเปลี่ยนชื่อให้สอดคล้องกลุ่มคันทรี่ กรุ๊ป ผู้ถือหุ้นใหญ่
แหล่งข่าวจากผู้บริหาร บริษัท ดราก้อนวัน (D1) เปิดเผยว่า วันนี้คณะกรรมการบริษัท (บอร์ด) จะมีการประชุม หารือการเพิ่มธุรกิจใหม่เข้ามา โดยกลุ่มผู้ถือหุ้น ใหญ่ เตชะอุบล จะใส่ธุรกิจอสังหาริมทรัพย์ ซึ่งเป็นธุรกิจเดิมของกลุ่มคันทรี่ 
“ธุรกิจที่จะใส่เพิ่มเข้ามาน่าจะเป็นอสังหาริมทรัพย์ ถ้าเปลี่ยนเป็นเรื่องเป็นราวแล้ว คงมีการแต่งตั้งนายเบน เตชะอุบล ลูกชายนายสดาวุธ เข้ามาเป็นกรรมการผู้จัดการ แต่ช่วงนี้นายจเรรัฐ ปิงคลาศัย คงเป็นพี่เลี้ยงนั่งตำแหน่งกรรมการผู้จัดการไปก่อน” แหล่งข่าวเปิดเผย
นอกจากนี้ คาดว่าจะมีการพิจารณาเพิ่มทุนรองรับการทำธุรกิจอสังหาริมทรัพย์ที่ใช้เงินจำนวนมาก ซึ่งถือเป็นเรื่องปกติทุกครั้งที่ D1 ลงทุนใหม่ ก็จะเพิ่มทุนเป็นคราวๆ ไป
ด้านจะเปลี่ยนธุรกิจหลัก จากปัจจุบันที่รับรู้รายได้หลักของบริษัท AHOST เป็นอสังหาริมทรัพย์หรือไม่นั้น แหล่งข่าวเปิดเผยว่า การเปลี่ยนให้อสังหาริมทรัพย์เป็นธุรกิจหลัก ต้องมีการรับรู้รายได้ส่วนนี้เกิน 400 ล้านบาทขึ้นไป 
“ตอนนี้ยังเป็นแค่แนวคิด ยังไม่ถึงเวลา แต่ถ้าภาวะเศรษฐกิจดี สุดท้ายแล้วดราก้อนวัน คงต้องเปลี่ยนธุรกิจหลักเป็นอสังหาริมทรัพย์” 
อย่างไรก็ตาม หลังจากที่กลุ่มเตชะอุบลถือหุ้นใหญ่ครบ 1 ปี แล้วการเพิ่มธุรกิจอสังหาริมทรัพย์เข้ามาใหม่ บริษัทยืนยันไม่ใช่การเข้าตลาดหุ้นทางอ้อมของกลุ่มคันทรี่ ภายใต้การบริหารงานของครอบครัว เตชะอุบล